Nultá línia. To je miesto, kde umiera už aj nádej. Kde sa pozeráš vojne rovno do očí. Kde sa dá ísť ďalej jedine cez mŕtvoly. Ale predsa sa tam ešte žije. Kdesi medzi lepkavým blatom a dronmi. Medzi nekonečným čakaním, ubíjajúcou nudou a pálčivým strachom. Fenomenálny vojnový román Null Szczepana Twardocha nás zavedie priamo do zákopov ukrajinského frontu, kde slová bratstvo a odvaha nadobúdajú celkom nové významy.Poľský prozaik Szczepan Twardoch je jedným z mála západných autorov, ktorí opakovane cestovali na front v Ukrajine. Privážal tam materiál i humanitárnu pomoc, cestoval s vojakmi na dohľad k nultej línii a na vlastné oči videl hrôzy vojny, o ktorej si mnohí myslia, že vlastne ani nie je. Silné frontové zážitky spracoval do románu, z ktorého dýcha duch najslávnejších vojnových kníh od Remarquea či Hemingwaya.V Twardochovom románe Null sledujeme príbeh vojaka Koňa, poľského historika s ukrajinskými koreňmi, ktorý sa po ruskom plnoformátovom útoku na Ukrajinu prihlási ako dobrovoľník do ukrajinskej armády. Za sebou necháva trosky svojho života v Poľsku, aby čoskoro narazil na tvrdú vojnovú realitu. Zažíva kontrast medzi bohatým Kyjevom a zdevastovaným Donbasom, priepasť medzi oficiálnymi obrazmi a skutočným stavom armády, v ktorej vládne ľahostajnosť a nepotizmus.Na nultej línii sú zapálení dobrovoľníci, ale tiež množstvo ľudí, ktorí nechcú bojovať. Je tu alkoholik, ktorý s nostalgiou spomína na Sovietsky zväz, je tu mladý študent, ale aj bývalý príslušník Berkutu. Je tu vojak Kôň a jeho spolubojovníci, ktorí hľadajú zmysel života a svetlo medzi dronmi. A je tu aj internet zo starlinku.